Teoriile conspirației și rețelele sociale. Cum ajung oamenii să creadă că Donald Trump și-a înscenat tentativele de asasinare
Wild Mother (Mama sălbatică, n.r.) - pseudonimul online al unei femei pe nume Desirée - locuiește în munții din Colorado, de unde postează videoclipuri pentru cei 80.000 de urmăritori despre bunăstarea holistică și creșterea fetiței sale. Femeia vrea ca Donald Trump să câștige alegerile prezidențiale. La 100 de kilometri mai la nord, în suburbiile din Denver, se află Camille, o susținătoare înfocată a egalității rasiale și de gen, care locuiește cu o haită de câini salvați și a votat cu democrații în ultimii 15 ani. Cele două femei sunt la polul opus una de cealaltă, din punct de vedere politic, dar ambele cred că tentativele de asasinat împotriva lui Trump au fost înscenate, scrie jurnalista BBC Marianna Spring într-un material dedicat dezinformării prin intermediul rețelelor de socializare online.